Motor racing-Vettel takes pole with Webber alongside
ფეტელმა ამ სეზონში მეოთხე პოული მოიპოვა
სებასტიან ფეტელი ისევ პოულ პოზიციაზეა - „რედ ბულის“ გერმანელმა პილოტმა ევროპის დიდი პრიზის საკვალიფიკაციო რბოლა მოიგო და მიმდინარე სეზონში, მეოთხე რბოლას დაიწყებს მოწინავე პოზიციიდან. მან უკან მოიტოვა ავსტრალიელი თანაგუნდელი მარკ უებერი და ჩემპიონატის ბრიტანელი ლიდერი ლუის ჰამილტონი, რომლებიც შესაბამისად, მეორე და მესამე შედეგებს დასჯერდნენ.
„კანადური რბოლის შემდეგ ბევრი ამბობდა, რომ ვალენსიაში ჩვენ გაგვიჭირდებოდა, მაგრამ დღეს საპირისპირო დავამტკიცეთ. რა თქმა უნდა, ხვალინდელი რბოლა გაცილებით ძნელი იქნება, მაგრამ ჩვენ მისი მოგება და გუნდისთვის ბლომად ქულის მოპოვება შეგვიძლია“, - ამბობს 22 წლის ფეტელი, რომლის გუნდმაც ვალენსიაში პირველად გამოიყენა „მაკლარენისეული“ აეოდინამიკური ჰაერსადინარი.
ფეტელი ასპარეზობისას
ამგვარად, ამ სეზონში ფეტელმა მეოთხე პოული მოიპოვა, თუმცა ისიც უნდა აღინიშნოს, რომ წინა სამ შემთხვევაში, მან საქმის გამარჯვებამდე მიყვანა ვერ შეძლო. ერთადერთი გამარჯვება კი მალაიზიაში მოიპოვა, სადაც რბოლა მესამე პოზიციიდან დაიწყო. ცნობისათვის, ამ სეზონში უკვე ცხრა კვალიფიკაცია ჩატარდა და აქედან რვა „რედ ბულის“ პილოტებს აქვთ მოგებული.
თანაგუნდელთან წაგების მიუხედავად, მეორე ადგილით კმაყოფილი დარჩა უებერიც, ვინც ზედიზედ მერვე რბოლას დაიწყებს წინა რიგიდან (აქედან ოთხი პოულიდან დაიწყო). სები ძალიან სწრაფი იყო და ვერანაირად ვერ დავეწიეო, - თავი იმართლა ოზმა პილოტმა.
„რედ ბულის“ ორი პილოტი საზოგადოების წინაშე გვერდიგვერდ პირველად აღმოჩნდა თურქული რბოლის შემდეგ, სადაც მათ ერთმანეთთან შეჯახება მოუვიდათ. რა თქმა უნდა, პრესკონფერენციაზე ეს შემთხვევა ისევ გაიხსენეს, თუმცა პილოტებმა განაცხადეს, რომ მსგავსი რამ აღარ განმეორდება. „არასდროს თქვა არასდროს, მაგრამ თურქეთში ისეთი გაკვეთილი მივიღეთ, არ მგონია, მსგავსი რამ განმეორდეს“, - განაცხადა უებერმა.
ჰამილტონს ვალენსიაში წინა ორ რბოლაში მეორე ადგილი აქვს დაკავებული. ნარბოლევს ის გაკვირვებული დარჩა, რადგან ბოლო სწრაფი წრის გავლისას, მას ერთ მომენტში უკანა მუხრუჭები დაებლოკა, რამაც დრო დააკარგვინა.
„შემიძლია ვთქვა, რომ გამიმართლა. კვალიფიკაციის წინ დარწმუნებული ვიყავი, რომ მაქსიმუმ მეექვსე, ან მეშვიდე ადგილისთვის ბრძოლას შევძლებდი. ბიჭები მაქსიმალურად გაისარჯნენ და მანქანა კარგად დააბალანსეს. ეს შედეგი ჩემთვის ნამდვილი სიურპრიზი იყო“, - განაცხადა ჰამილტონმა, ვისაც მესამე ადგილიც შესანიშნავ შანსს აძლევს იმისათვის, რომ ზედიზედ მესამე გამარჯვებისთვის იბრძოლოს.
რბოლას მეოთხე პოზიციიდან დაიწყებს ესპანელი ფერნანდო ალონსო, ვისთვისაც ეს მეორე საშინაო რბოლაა. მის უკანა რიგში კი მისივე ბრაზილიელი თანაგუნდელი ფელიპე მასა და პოლონელი რობრტ კუბიცა დადგებიან.
მინი სენსაცია მოახდინა „უილიამსმა“, რომლის ორივე პილოტმაც შეძლო კვალიფიკაციის მესამე ნაწილში ასპარეზობა. ორივე მოწინავე ათეულში გავიდა, რაც მალაიზიური ეტაპის შემდეგ პირველად მოხდა. სამაგიეროდ, კვლავ ხელმოცარული დარჩა „მერსედესი“, რომელმაც ამ რბოლისთვის რამდენიმე აეროდინამიკური სიახლე შეიმუშავა. ნიკო როსბერგი მე-12 შედეგს დასჯერდა, მიხაელ შუმახერი კი მე-15 პოზიციიდან მოუწევს სტარტის აღება.
ევროპის დიდი პრიზი
1. სებასტიან ფეტელი (გერმანია, რედ ბული) 1:37.587
2. მარკ უებერი (ავსტრალია, რედ ბული) 1:37.662
3. ლუის ჰამილტონი (ბრიტანეთი, მაკლარენი) 1:37.969
4. ფერნანდო ალონსო (ესპანეთი, ფერარი) 1:38.075
5. ფელიპე საქმე (ბრაზილია, ფერარი) 1:38.127
6. რობერტ კუბიცა (პოლონეთი, რენო) 1:38.137
7. ჯენსონ ბატონი (ბრიტანეთი, მაკლარენი) 1:38.210
8. ნიკო ჰულკენბერგი (გერმანია, უილიამსი) 1:38.428
9. რუბენს ბარიკელო (ბრაზილია, უილიამსი) 1:38.428
10. ვიტალი პეტროვი (რუსეთი, რენო) 1:38.523
11. სებასტიან ბუემი (შვეიცარია, ტორო როსო) 1:38.586
12. ნიკო როსბერგი (გერმანია, მერსედესი) 1:38.627
13. ადრიან სუტილი (გერმანია, ფორს ინდია) 1:38.851
14. ვიტანტონიო ლიუცი (იტალია, ფორს ინდია) 1:38.884
15. მიხაელ შუმახერი (გერმანია, მერსედესი) 1:39.234
16. პედრო დე ლა როსა (ესპანეთი, ზაუბერი) 1:39.264
17. ხაიმე ალგერსუარი (ესპანეთი, ტორო როსო) 1:39.458
18. კამუი კობაიაში (იაპონია, ზაუბერი) 1:40.343
19. იარნო ტრული (იტალია, ლოტუსი) 1:40.658
20. ჰეიკი კოვალაინენი (ფინეთი, ლოტუსი) 1:40.882
21. ლუკას დი გრასი (ბრაზილია, ვირჯინი) 1:42.086
22. ტიმო გლოკი (გერმანია, ვირჯინი) 1:42.140
23. კარუნ ჩანდჰოკი (ინდოეთი, ისპანია) 1:42.600
24. ბრუნო სენა (ბრაზილია, ისპანია) 1:42.851
Posted by autopanoramaf1 at 11:40 AM